Uniuersis presentes litteras inspecturis, Iohannes, miseratione diuina Lingonensis episcopus, salutem in Domino. Noueritis nos supplicationem Iohannis rectoris domus Dei de Thile Castro, nostre Lingonensis diocesis, necnon fratrum et sororum eiusdem domus super unione, annexione et incorporatione predicte domus Dei faciendis a nobis cum monasterio Sancti Stephani Dyuionensis, ordinis Sancti Augustini, dicte dyocesis, recepisse in hunc modum. In nomine Domini, amen. Reuerendo in Christo patri ac domino, domino Iohanni, Dei gratia Lingonensi episcopo, fratres Iohannes magister domus Dei de Tile Castro uestre dyocesis, Petrus de Uarennis, Iohannes de Selongeyo, presbiteri, Guillermus de Tile Castro, Simon de Uarennis, Iacobus de Selongeyo, clerici, Clemens de Tile Castro, Hugo de Uarennis et Odo de Escheuanniis, conuersi domus Dei predicte, ac sorores Ligeneta de Escheuanniis, Iaqueta de Auellangiis, Arguina de Grossa Silua, Ysabellis Hospitalaria, Ysabellis de Ycio, Uillelmeta de Grossa Silua et Iaqueta de Poissons, conuerse domus eiusdem prefate domus Dei et eorum recommendationem cum omni reuerencia, obediencia et honore, cum secundum canonicas sanctiones episcopo sub cuius moderamine aliqui degunt cure sit causas illorum utilitates que disponere; ualde enim indecens est, ut obmisso eo alius quilibet se illorum causis ammisceat, si ille eorum uitas competenti regularique moderamine dicitur disponere, qui per commissis eorum animabus compellitur reddere rationem. Et ea propter reuerende pater, nos fratres et sorores predicti, diligencius attendentes, quod bone rei dare consultum et presentis habetur uite subsidium et eterne remunerationis exspectare decernitur premium. Considerantes etiam, quamuis uirtutum domino seruiamus et quibusdam predecessorum meorum institutionibus et regulis gubernemur; tamen ex speciali deuotione sub Beati Augustini ordine habitu et regula, per sedem apostolicam appelatis in Dei ecclesia militare affectantes tanquam gloriosum habere patronum, ut in uia salutis dirigamur, et eius meritis et intercessione ad patriam perducamur eternam, ad uicinam et proximam nobis ecclesiam monasterii Prothomartyris Stephani de Dyuione predicti, ordinis Sancti Augustini nostre Lingonensis dyocesis, quequidem ecclesia Sancti Stephani abbatis regimine gubernata uiget auctore domino Re. et fama regularibus obseruatiis et moribus appelatis, duxerimus occulos mentis nostre. Confidentes rationabiliter et sperantes, quod domus nostra predicta cum iuribus et pertinenciis uniuersis, que multorum patent insidiis ad quorum malignos impetus repellendos, uirtus plena nobis non competit, nec facultas si abbatis et conuentus monasterii predicti patrocinio fulciatur, ea poterit utilius et salubrius in spiritualibus et temporalibus gubernari, quo membrum corporis ipsi corpori, uicinoque capiti coniungetur; domus enim nostra predicta, a predicto monasterio Sancti Stephani Dyuionensis non multum distat, sed est proxima et uicina prioratui de Tile Castro in eadem uilla pertinenti ad dictum monasterium pleno iure, possessiones nostre predicte domus contigue, uicine et commixte sunt possessionibus prioratus predicti ac pro maiori parte et fere omnes infra fines parrochiatus ecclesie Tile Castro constitute sunt eidem prioratui decimales; deseruientes que in diuinis officiis, tam in dicta domo nostra quam in prioratu predicto, sub uno rectore habitu et regula in unum poterunt commorari, in utroque loco per unum dispensatorem Deo seruientibus, ceterisque fratribus et sororibus ac familiaribus necessariis in temporalibus poterit commode prouideri ac expense pro cultura terrarum et uinearum diminui poterunt et fructus uberius habundare. Dissensiones quoque que plerumque inter nos inuicem fuerunt, tam super prestatione decimarum quam limitatione et diuisione terrarum nostrarum, sopientur omnino, si dicta domus predicto monasterio uiuatur, et nos qui interdum usque nunc discordes fuimus, amodo cum Dei adiutorio, uiuemus unanimes et concordes; uerum predicta domus nostra propter sterelitates, fortuitas, grauesque oppressiones et uarias et pecudum mearum et animalium mortalitatem et pestem a Deo est diuersis creditoribus in magnis debitis obligata, quod per nos uix aut nunquam poterit liberari, seu caritatis opera uel hospitalitas in ea more solito exerceri. Timebunt etiam uolentes delinquere se tantum et tam uicinam correctorem habere, qui remotum uel alias impotentes minime formidarent. Et si forte, quod absit, delinquerent eorum excessus sine difficultate et dispendio poterint de facili refrenari; status etiam in habitus atque mores ordini predicto magis quam alii conueniunt et applaudunt; propterea ratio consentit, natura dictat, sapientis scriptura attestatur, quod in habentibus simbolum hoc est similitudinem uel conuenienciam facilior transitus inuenitur, nomine cuius similitudinis uel conueniencie carnes comeste in ueritate humane nature citius conuertuntur et corpus humanum melius nutriunt et confortant. Igitur, cum Beati Augustini regulam concorditer eligamus, ut ex bonis opibus finaliter coronemur, uirtuosaque opera delectabiliter prosequamur ac seruicium nostrum Domino acceptetur et consensu libero non coacto Deo quodam spirituali matrimonio copulemur atque a nostris opibus, anxietas et tristicia precindantur, quibus mediantibus humana opera deprauantur, et ut nos iocundius Domino seruiamus, paternitati nostre reuerende quantum deuotius possumus tenore presentis instrumenti, uoto unanimi humiliter supplicamus, quatenus nostro predicto proposito fauorabiliter annuentes, predictam domum nostram cum suis bonis, iuribus, appendenciis et pertinenciis uniuersis, tanquam membrum corpori et capiti predicto monasterio Sancti Stephani Dyuionensis, annectere, incorporare et subicere de consensu uestri capituli Lingonensis dignemini ac uelitis; ita quod sub Beati Augustini ordine, habitu et regula, nos et successores nostri possimus in perpetuum Domino famulari et sub abbatis ipsius monasterii et successorum eius, regimine regulariter uiuere et in spiritualibus et temporalibus gubernari. Credimus enim firmiter et indubitanter speramus, quod in predicta domo nostra, cum adiutorio Dei et abbatis dicti monasterii, qui pro tempore fuerit, diligencia melius et honestius obseruabitur religio, hospitalitas uberius tenebitur et fient orationes et elemosine ac diuina officia habundancius et frequentius in eadem; statusque nostri mutatio que quorumdam annos exasperare solet ex eo, quo domnium aditus difficiles comprobantur et natura mutationes refugit repentinas et assueta, que cum difficultate maxima deseruntur, nobis tolerabilior et animabus utilior appareret; insuper quia libant Domino prospera, qui ab afflictis pellit aduersa, si indilate faciatis predictam unionem, annexionem et incorporationem nobis uoluntariam acceptabilem atque gratam et impediatis omnem aliam coniunctionem nobis grauem, anxiem et molestam fructum eterne glorie non immerito poteritis adipisci. Supplicamus etiam dominis decano et capitulo Lingonensibus ut in unione, annexione et incorporatione predictis, dignentur fauorabiliter consentire. Sane reuerende pater predicte quod nos omnes fratres et sorores prefati ad uos aut ad dictos decanum et capitulum Lingonenses possumus commode personaliter accedere ad supplicandum super premissis uobis ac decano et capitulo supradictis; idcirco nos uniuersi et singuli prenominati fratres et sorores dominum Iohannem magistrum domus nostre prefate et fratrum Hugonem de Uarenniis, conuersum domus eiusdem predictos et eorum quemlibet insolidum, itaquod non sit melior conditio occupantis, procuratores nostros facimus et ordinamus ad presentandum uobis et predictis decano et capitulo, nostro nomine atque suo, supplicationem predictam et ad faciendum omnia alia et singula que in premissis et circa premissa necessaria et opportuna fuerit et quid nos faceremus si presentes coram uobis et predictis decano et capitulo essemus; ita quod ipsi procuratores aut alter eorum, generalem et liberam administrationem habeant seu habeat in hiis omnibus quo ad personas nostras quantum ad premissa et quodlibet premissorum qualitercumque pertinere noscuntur. Promittentes bona fide nos ratum et gratum, perpetuis temporibus, habituros quicquid per dictos procuratores uel eorum alterum impremissis aut circa premissa factum fuerit seu etiam procuratum ceterum, ut uos reuerende pater et uos decanum et capitulum prefati euidencius cognoscatis nos et quemlibet nostrum in premissis omnibus et singulis consensisse et in hanc supplicationem existere unanimes et concordes. Presens instrumentum continens factum et seriem predictam supplicationis nostre uobis per predictos procuratores nostros aut eorum alterum duximus transmittendum ac etiam presentandum; quod quidem instrumentum, per Guidonem de Uergeyo, tabellionem publicum, qui premissis dum per nos agerentur, interfuit una cum infrascriptis testibus, scribi et publicari rogauimus in testimonium et certitudinem omnium premissorum. Actum in capella nostre predicte domus nobis ibidem propter hoc ad sonum campane more solito congregatis, presentibus discretis uiris Bartholomeo de Luco maiore de Tile Castro, Regnaudo matricularii, Gileto carnificis eiusdem loci de Tile Castro, Odone dicto Chardin de Dyuione, Lingonensis dyocesis, testibus ad predicta uocatis et rogatis, anno Domini millesimo trecentesimo mense decembris, die uicesima quarta, uidelicet die Sabbati ante Natiuitatem Domini, pontificatus sanctissimi patris Bonifacii diuina prouidencia pape octaui anno sexto. Et ego Guido de Uergeyo, clericus Eduensis, dicte sacrosancte Romane ecclesie auctoritate, notarius publicus, predictis omnibus dum per prefatos magistrum, fratres et sorores congregatos ad sonum campane in dicta capella agerentur, prout supra legitur, una cum predictis testibus, uocatus interfui et hoc presens instrumentum exinde confectum manu propria scribsi, in hanc publicam formam redegi, signoque meo signaui a supradictis magistro fratribus et sororibus. Nos igitur episcopus supradictus, considerantes attente tam pie supplicationis affectum et iteratis intimorum cogitatibus, reuoluentes per quum infirmi accinti robore spiritum fortitudinis uolunt assumere regulisque laxioribus insistantes, artiorem uoluntarie siciunt disciplinam et iugo Domini magis subieciunt colla sua, attentesque, quia decet domum Domini sanctitudo et insuper pastoralis officii cura nos ammonet, ut bene agentes etiam ad melius inducere studeamus, uolentes eorum supplicationum et proposito laudabili benigne exauditionis, gratiam aperire recolentes in doctrinam apostoli dicentis: Nemini cito manum imponas, cum debita maturitate in dicto negocio procedere, cupientes longa deliberatione pluries habita comperitis causas, propter quas ad predictas unionem, annexionem, incorporationem procedere debemus, examinari per multos doctores regentes Parisuis in iure et per plures alios iuriperitos decreuimus diligenter; et tandem post multos tractatus habitos cum uiris uenerabilibus et discretis decano et capitulo Lingonensibus et collatione diligenti habita, pluribus diebus ad hoc specialiter assignatis, super examinatione causarum predictarum et consilio super predictis nobis de Parisuis reportato supplicationem eorumdem rectoris, fratrum et sororum domus Dei de Tile castro predicte, tam per procuratores prefatos quam per se ipsos personabiliter, cum instancia nobis factam et pluribus iteratam prefati rectoris sepe dicte domus Dei spontanea et libera resignatione ipsius domus a nobis recepta iustis de causis in eorum supplicatione consentis, quos agnouimus esse ueras, duximus admittendam, eorumque proposito laudabili et pie supplicationi fauorabiliter annuentes, predictam domum Dei de Tile castro, cum omnibus bonis membris pertinenciis et appendiciis eiusdem predicto monasterio Sancti Stephani Dyuionensis, in nomine Patris et Filii et Spiritus Sancti, auctoritate et potestate ordinaria, de uoluntate et assensu expresso uirorum uenerabilium decani et capituli Lingonensium in perpetuum unimus, anectimus, coniungimus, incorporamus, subicimus in spiritualibus et temporalibus, pleno iure retentis nobis et successoribus nostris Lingonensis episcopi, in futurum iuribus episcopalibus ut inferius declarantur. Mandantes omnibus fratribus et sororibus dicte domus, ut in omnibus abbati monasterii Sancti Stephani predicti, qui pro tempore fuerit, tanquam patri et superiori obediant pariter et intendant et omnino moribus et habitu dicto monasterio se conforment ac omnibus aliis prout ad eas spectare dignoscitur, ut de omnibus prouentibus et exitibus dicte domus et pertinenciarum eius dicto abbati respondeant. Committentes eidem abbati pro se et suis successoribus, auctoritate presencium, administrationem dicte domus, membrorum, bonorum et pertinenciarum eiusdem in spiritualibus et temporalibus, ipsum in possessionem dicte domus auctoritate ordinaria inducentes iuridictione, institutione, destitutione, correptione, reformatione, uisitatione et procuratione ac aliis iuribus episcopalibus nobis et nostris successoribus semper saluis. Saluo etiam iure uirorum uenerabilium decani et capituli, ecclesie Lingonensis, archidiaconi et decani christianitatis Dyuionensis et persone alterius cuiuscumque, prout hactenus habuerunt et etiam perciperunt. Uolumus autem et precipimus quod in dicto domo diuina officia studiose et sollicite celebrentur et hospitalitas pauperum, ad quam precipue locus ille fuisse dignoscitur, institutus infirmorum etiam et aliarum personarum miserabilium ac aliorum transeuntium teneatur et plene exerceatur, ad quam tenendam et obseruandam in perpetuum locum illum uolumus specialiter obligari, ac alia caritas opera impendantur, absque diminutione aliqua, prout hactenus fieri consueuit, et quod abbas, qui pro tempore fuerit, in predicta domo personas ydoneas continue tenere pertinet, ad seruiendum Deo et ad hospitalitatem tenendam et debita suffragia offerendum pro animabus illorum qui dictam domum fundauerunt et dotauerunt, quibus uite necessaria dictus abbas congrue subministret. Ordinamus etiam et statuimus ad declarationem iuris nostri quod electus in abbatem Sancti Stephani predicti, postquam fuerit confirmatus, infra tres menses iusto impedimento cessante, ad nos et successores nostros episcopos Lingonenses pro tempore uenire, personaliter teneatur curam et regimen dicte domus Dei a nobis aut successoribus nostris predictis, sine difficultate aliqua, recepturus saluis iuribus supradictis. Et si infra predictum tempus trium mensium iusto cessante impedimento ad episcopum Lingonensem uenire distitulerit negligenter, curam et regimen dicte domus Dei de Tile castro spiritualium et temporalium petiturus illa uice, eidem domum de rectore episcopo prouidebit et instituet unum canonicum regularem ordine Beati Augustini; ita quod in aliis uacationibus postea frequentibus abbati, qui pro tempore fuerit, et predicta seruauerit et impleuerit non fiet aliquod preiudicium nec dicto monasterio in futurum, quandocumque autem monasterium predicti Sancti Stephani abbate uacare contigerit, episcopus Lingonensis, qui pro tempore fuerit, unum de canonicis dicti monasterii Sancti Stephani sacerdotem in predicta domo ponet et instituet, qui taliter institutus spiritualia et temporalia gubernabit, quousque abbas assumptus postea confirmatus curam et regimen dicte domus recepit ab eo, qui pro tempore fuerit episcopo Lingonensi, cum autem curam et regimen dicte domus recepit idem abbas, canonicus institutus a nobis uel successoribus nostris de temporalibus preceptis uacationis tempore eidem abbati reddet integraliter rationem; nobis uero aut episcopo Lingonensi, qui pro tempore fuerit, ante et post quocienscumque requisitus fuerit ac spiritualibus respondebit. Et si ecclesiam Lingonensem prelato uacare contigerit, predicta potestas ponendi et instituendi canonicum uacationis tempore ad capitulum Lingonensem deuoluetur et post modum creato episcopo per eundem episcopum committetur cura et regimen dicte domus ipsi abbati, sine difficultate aliqua, prout superius est expressum, et dictus abbas qui pro tempore fuerit pro tempore sui regiminis ab episcopo Lingonensi, qui pro tempore fuerit requisitus, reddet rationem eidem episcopo pro spiritualibus et temporalibus dicte domus que tenebit ab eodem episcopo et sibi subrettus erit, prout de alia spiritualitate et temporalitate monasterii predicti consueuit subici episcopo supradicto et eidem episcopo tenetur super hoc respondere et de administratione dicte domus rationem reddere competentem. In cuius rei testimonium sigillum nostrum, una cum sigillo dictorum decani et capituli, presentibus litteris duximus apponendum. Et nos decanus et capitulum predicti omnia et singula supra dicta, prout superius sint expressa, que de uoluntate et expresso consensu nostro per predictum dominum episcopum recognoscimus et asserimus esse facta, statuta, precepta et ordinata capitulo nostro ad hoc specialiter more solito congregato, rata et grata habentes, eadem laudamus ac etiam appelamus. In cuius rei testimonium sigillum nostrum, una cum sigillo predicti Domini episcopi, presentibus litteris duximus apponendum. Actum et datum anno Domini millesimo trecentesimo primo, die uicesima septima mensis maii, uidelicet die Sabbati post festum Penthecostem, indictione quarta decima pontificatus sanctissimi patris Domini Bonifacii, pape VIII, anno VII.